आईसीसी यू–१९ विश्वकप छनोट एसिया : हारले नेपाललाई धक्का
नेपालले आईसीसी यू–१९ विश्वकप छनोट एसियामा यूएईसँग १ रनको अप्रत्यासित हार बेहोरेको छ । यसले अर्को दक्षिण अफ्रिकामा हुने यू–१९ विश्वकपमा स्थान बनाउने नेपालको आशामा ठूलो धक्का लागेको छ । 
काठमाडौँ — नेपालले आईसीसी यू–१९ विश्वकप छनोट एसियामा यूएईसँग १ रनको अप्रत्यासित हार बेहोरेको छ । यसले अर्को दक्षिण अफ्रिकामा हुने यू–१९ विश्वकपमा स्थान बनाउने नेपालको आशामा ठूलो धक्का लागेको छ । मलेसियामा भइरहेको ६ राष्ट्रसम्मिलित यू–१९ विश्वकप छनोट एसियाको विजेता यू–१९ विश्वकपमा पुग्नेछ । दुई खेल समाप्तिमा नेपाल शनिबारको हारले अंकतालिकामा तेस्रो स्थानमा झरिसकेको छ । कुवेत र यूएईले दुवै खेलमा जित हात पारेका छन् । दाबेदार मानिएको नेपालले अघिल्लो दिन सिंगापुरलाई २ सय १७ रनले पराजित गरेको थियो । क्वालालम्पुरस्थित किनरारा एकेडेमी ओभल मैदानमा टस हारेर ब्याटिङ निम्तो पाएको नेपाल पूरा ५० ओभर खेली २ सय ४७ रनमा अलआउट भयो । यूएईले ३० ओभरमा ३ विकेट गुमाई १ सय २२ रन बनाएको अवस्थामा खेल वर्षाले पूरै बिथालेपछि डकवर्थ लुइस पद्धतिमा नेपाल १ रनले पछाडि पर्न पुग्यो । वर्षाले खेल रोकिनुअघि अन्तिम बलमा स्पिनर सागर ढकालले अंश टन्डनलाई ५४ रनमा आउट गरेका थिए । टन्डनले बनाएको ५४ रन नै यूएईको जितआधार बन्यो । यूएईले दुवै ओपनर कप्तान आर्यन लाकरा (४) र शैयद हैदर (११) लाई २१ रन भित्र गुमाइसकेको अवस्थामा टन्डनले वृत्य अर्विन्दसँग तेस्रो विकेटमा ९९ रन जोडे । अर्विन्द ८२ बल खेली ४ चौका प्रहार गर्दै ४७ रनमा अविजित रहे । टन्डनले ८५ बलको इनिङ्समा ४ चौका प्रहार गरे । नेपालबाट सागरबाहेक अर्को एक विकेट कमलसिंह ऐरीले लिएका थिए । यसअघि हरिबहादुर चौहानले नेपालबाट अविजित ६७ रन बनाए । ७४ बल खेलेका उनले ७ चौका प्रहार गरे । उनले भीम सार्कीसँग छैटौं विकेटमा ९२ रन जोडे । भीमले ५४ बल खेली ३ चौका र २ छक्कासहित ५३ रन बनाए । तल्लोक्रममा कुशल मल्ल र रशिद खान १–१, तथा कमल र सागर २–२ रनमा आउट भएका थिए । माथिल्लोक्रममा ओपनर पवन सर्राफ १२, आशिफ शेख २७, कप्तान रोहितकुमार पौडेल १८, सन्दीप जोरा ४ रनमा आउट भएका थिए । ओपनर रित गौतमले ७३ बल खेली ४ चौका प्रहार गर्दै ४४ रन बनाए । यूएईका ऋषभ मुखर्जीले १० ओभरमा ६४ रन खर्चेर ४ र मोहम्मद फराजुद्दिनले १० ओभरमा ५३ रन खर्चेर ३ विकेट लिए । नेपालले सोमबार मलेसियासँग खेल्नेछ । मलेसियालाई शनिबार ओमानले ४६ रनले पराजित गर्‍यो । अर्को खेलमा कुवेतले सिंगापुरमाथि ८ विकेटको जित निकाल्यो ।